User talk:Sundarys1969

பிரெஞ்சிந்திய புதுச்சேரி வரலாற்றில் பல வரலாறுகள் மறைக்கப்பட்டுள்ளன. அவற்றுள் முன்பு திருபுவனை கொம்யூன் என்றழைக்கப்பட்ட தற்போதைய மண்ணாடிப்பட்டு கொம்யூன், கலிதீர்த்தாள் குப்பம் திரு. ச. நாராயணசாமி அவர்களின் விடுதலைப் போராட்ட வரலாறும் ஒன்று. 1951-ஆம் ஆண்டில் திருபுவனை கொம்யூன் 42-கிராமங்கள், 23,000 மக்கள் தொகையுடன் 20.38 சதுர மைல் பரப்புடையதாக இருந்தது. பிரெஞ்சியர் ஆட்சியில் இருந்து திருபுவனை கொம்யூனை விடுவிக்க துப்பாக்கி ஏந்திய மூன்று பேர் கொண்ட புரட்சிக்குழு 05.04.1954 அன்று இரவு திருபுவனை பிரெஞ்சு காவல் நிலையத்தைத் தாக்கி கைப்பற்றினர். அங்கு பறந்த பிரெஞ்சுக் கொடியை இறக்கி விட்டு இந்திய தேசியக் கொடியை ஏற்றினர். பிரெஞ்சு காவல் துறையினர் விரட்டப்பட்டனர். நூற்றுக்கணக்கான துப்பாக்கிகளைப் பறிமுதல் செய்தனர். மறு நாள் காலை 06.04.1954-இல் கொம்யூன் பஞ்சாயத்து அலுவலகத்தை பிடித்து அங்கிருந்த பிரெஞ்சு அதிகாரிகளையும் ஊழியர்களையும் விரட்டி விட்டு இந்திய தேசியக்கொடியை ஏற்றினர். அதற்கு மறு நாள் 07.04.1954 ஆயிரக்கணக்கான மக்கள் படையுடன் கொம்யூன் முழுவதையும் கைப்பற்றி பிரெஞ்சு அதிகாரிகள், ஊழியர்கள் வெளியேற்றப்பட்டனர். முழு கட்டுப்பாட்டில் கொம்யூன் முழுவதையும் கொண்டு வந்த புரட்சிக்குழு மூவருக்கும் தலைமையேற்று நடத்திய வீரர் தான் கலிதீர்த்தாள் குப்பம் சங்கரக்கவுண்டர் மகன் நாராயணசாமி அவர்கள். இவருடன் அவர் தம்பி கரியன் (எ) நடேசன் மற்றொருவர் குருவப்ப நாயாக்கன் பாளையம் இரிசப்பக்கவுண்டர் ஆகிய இருவரும் புரட்சிக்குழுவில் பங்கேற்றனர். இப்புரட்சிக்குழுவின் தலைவர் ச. நாராயணசாமி அவர்கள் மண்ணாடிப்பட்டு கொம்யூன் கம்யூனிஸ்ட் கட்சியின் தலைவராகவும் விவசாயச்சங்கத் தலைவராகவும் இருந்தார். 10.04.1954-இல் திரு. வ. சுப்பையா அவர்கள் முன்னிலையில் பத்தாயிரம் பேர் குழுமிய மக்கள் திரளில் திரு. ச. நாராயணசாமி அவர்களின் தலைமையில் “இடைப்பட்ட விடுதலை அரசு” (Interim Liberation Government)  அமைக்கப்பட்டது. திரு. மாணிக்கக்கவுண்டர் (மெர்ஜர் காங்கிரஸ் கட்சி), திரு. அழகிய மணவாள ரெட்டியார் (சோஷலிஸ்ட் கட்சி) ஆகிய இருவரும் பொறுப்புகளுடன் கூடிய மந்திரிகளாக பதவியேற்றுக் கொண்டனர். திருபுவனை கொம்யூன் “மண்ணாடிப்பட்டு கொம்யூன்” என பெயர் மாற்றம் செய்யப்பட்டு சுமார் எட்டு மாத காலம் இயங்கியது.

இந்திய அரசுடன் பிரெஞ்சு அரசு செய்த கொண்ட ஒப்பந்தத்தில் பெயர் மாற்றம் செய்யப்பட்ட மண்ணாடிப்பட்டு கொம்யூன் என்று இணைக்கப்படாமல் திருபுவனை கொம்யூன் என்றே இணைக்கப்பட்டது. கீழூர் வாக்கெடுப்பிலும் இடைப்பட்ட விடுதலை அரசுப் பிரதி நிதிகள் யாரும் கலந்துகொள்ளவில்லை. இந்திய யூனியனுடன் மண்ணாடிப்பட்டு கொம்யூனை நேரடியாகத்தான் இணைப்பேன் என்று ச.நாராயணசாமி அவர்கள் அறிவித்து விட்டதால் புதுச்சேரியின் அரசியல் கட்சித் தலைவர்களுக்கு இடையே ஏற்பட்ட கருத்து வேறுபாட்டால்  இந்தியா மற்றும் பிரெஞ்சிந்திய அரசுகளால் ச.நாராயணசாமி அரசுக்கு நெருக்கடி கொடுக்கப்பட்டது. இதன் விளைவால், ச.நாராயணசாமி அவர்கள் தங்கள் குடும்பத்திற்குச்சொந்தமான நிலங்கள், வீடுகள், சொத்துக்கள் அனைத்தையும் இழந்தார். இரண்டு முறை அவரது வீடுகள், சொத்துக்கள் கொளுத்தப்பட்டு அழிக்கப்பட்டன. நாராயணசாமி அவர்கள் விடுதலைப்போராட்டத்தில் தீவிரம் காட்டுவதற்காக தான் வேலை பார்த்து வந்த ஓவர்சீர் பிரெஞ்சு அரசுப்பணியை விட்டார். பிரெஞ்சிந்திய அரசாங்கத்தில் துணை ஆட்சியராக இருந்த அவருடைய தம்பி வினாயகம் (எ) சாரங்கபாணியும் வேலையிழந்து பின்னர் கொல்லப்பட்டார். புதுச்சேரி விடுதலைக்காக கம்யூனிஸ்ட் கட்சியில் சேர்ந்து போராட்டங்கள் செய்தும் போராட்டத் தலைவர்களுக்கு புகலிடம் கொடுத்தும் தலைமறைவு வாழ்க்கையும் வாழ்ந்தார். பிரெஞ்சிந்திய அரசு அவருக்கு ஆயுள் தண்டனை கொடுத்ததால் 3½  ஆண்டுகள் தலைமறைவாக இருந்தார். பின்னர் அவரை கைது செய்து ஆயுள் தண்டனை கைதி என்று எழுதப்பட்ட சிலேட்டுப் பலகையை கழுத்தில் தொங்கவிட்டு முழு நிர்வாணமாகவும் பின்னர் கோவணத்துடனும் குருவப்ப நாயக்கன் பாளையம் கிராமத்திலிருந்து புதுச்சேரி சிறைச்சாலை வரை இழுத்துச்சென்றனர். இத்தகைய அவமானங்களையும் கொடுமைகளையும் அனுபவித்து ஓராண்டு காலம் சிறையிலும் இருந்தார். இவர் அமைத்த அரசில் பிரெஞ்சு அதிகாரிகள் உட்பட யாதொரு அன்னியரும்  உள்ளே நுழைய முடியாதபடி 24 மணி நேரமும் துப்பாக்கி ஏந்திய காவலர்களுடன் கூடிய சோதனைச்சாவடிகள் அமைத்தும் மக்கள் அரண் அமைத்தும் தன்னாட்சி அமைப்பாக சுமார் எட்டு மாத காலம் அரசு இயங்கியது. இத்தகைய வீர வரலாறு படைத்த திரு. ச. நாராயணசாமி அவர்கள் 29.11.1920-இல் பிறந்தார். 17.02.1997-இல் மறைந்தார். Sundarys1969 (talk) 05:55, 23 September 2018 (UTC)